В лабораторната практика цветът е приет като нежелан ефект в епруветката и се отстранява, докато ние целим точно обратното – растението да цъфти в епруветката, което е и нашата научна работа и иновация. Затова на този етап имаме 2 проучени вида растения, цъфтящи в епруветка: Торения (Torenia fournieri). Едногодишно цъфтящо растение, което произхожда от Южна Азия. Цветовете му варират от розово-лилаво до синьо, но се срещат и видове в бяло и жълто. Листата на торенията са издължени и назъбени, а цветовете наподобяват фунийки. Лобелия (Lobelia). Едногодишно тревисто красиво растение с нежни и пъстри цветове, които зареждат с настроение за целия ден. Цъфти в розово, в бяло и в синьо. Засега не предлагаме възможност вие да си избирате вид цвете и цвят, защото ги произвеждаме в малки количества и не се знае кои от тях ще имаме налични в дадения момент.